Dagstur til Kråkvåg 7. juni 2023

Årets andre dagstur gikk til Kråkvåg en kald og regntung sommerdag. Kråkvåg er en liten øy lokalisert i Trondheimsfjorden. Vi var 33 medlemmer som trosset vær og vind. Transport denne gangen var privatbiler og ferge, men Heidi Hopstad Eriksen og Erling Eriksen tok turen med sine el-sykler. Sprekt gjort på en kald dag!

Vi kjørte i kolonne fra fergeleiet på Storfosna til Fjellhallen på Kråkvåg, der Harald Grøntvedt tok oss varmt imot med informasjon og omvisning i imponerende lokaler, som i dag brukes til konserter og forskjellige festlige tilstelninger. Fjellhallen, som har vært benyttet til feltsykehus, er i god stand med varmeanlegg, ventilasjon og en solid, stål ytterdør. Se vedlagte bilder.

Turen gikk videre i et vakkert landskap ned til brygga og Grøntvedt Pelagic. Det ble ingen vandring i naturen på denne uværsdagen, men vi hadde det svært så koselig innendørs. Ved ankomst brygga ble vi tatt godt imot av Tonje Grøntvedt, som er datter av Bjørnar Grøntvedt, og barnebarn av Harald Grøntvedt. Vi fikk smaksprøver på nydelige silderetter, samtidig som Tonje tok oss med på reisen for familiebedriften fra 1830 og til i dag, en imponerende utvikling.

Det er i dag sjette generasjon, CEO Bjørnar Grøntvedt, og hans sønn, COO Alexander Grøntvedt, som tar familietradisjonene inn i en ny industriell fremtid. Grøntvedt Pelagic AS ble grunnlagt i 2001 etter en fusjon mellom Grøntvedt Fisk AS og Grøntvedt & Co AS. Siste ledd i utviklingen av selskapet er oppkjøpet av den svenske sildespesialisten Klädesholmen den 8. juni 2021.

I lokalene til Grøntvedt Pelagic ser vi rett over til Kommersøya. Joar Birkelund holdt et interessant innlegg om helleristningene på Kommersøya. Helleristningene viser bumerker, initialer, monogrammer og årstall. Det eldste årstallet som er synlig er fra 1633. Dette er en attraksjon som bør ses, men pga dårlig vær ble det dessverre ikke mulig for oss denne gangen.

Nå ventet bespisning hos Kråkvåg Vel, der Solfrid Paasche med hjelpere ønsket velkommen med nydelige kaker og kaffe, men først sørget våre egne, Stein Maute og Geir Olav Kjøsnes, for grillmat. Under måltidet fikk vi høre historien om Kråkvåg fort, meget godt fortalt av tidligere ansatt ved fortet, Snorre Halvorsen, sønn av vår leder Terje Halvorsen. Dagens digitale hjelpemidler gjorde dette mulig! Kråkvåg fort ble bygget inn i fjellet i løpet av 1980-tallet. Fortet er i dag nedlagt. Investeringene hadde stor betydning for utviklingen av det sivile samfunn, med økt ferjetrafikk, bygging av samfunnshus og ved at fyllmasse ble brukt til oppfylling av fjæreområder, og som i dag er landbruksjord.

Etter ei trivelig stund med nydelig mat og drikke, gode samtaler og mimring av egne opplevelser på vakre Kråkvåg, ble det tid til en liten runde med bilen til både Storslåttøya, som tilhører Kråkvåg, og Nesset på Storfosna, før avgang med ferga til Garten. Noen opplevde å se mye rådyr på nært hold, og store flokker med grågås.

Takk for en trivelig tur – vi kommer tilbake!